पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की तेज रफ्तार पर काबू पाने में नाकाम सरकार ने टेस्टिंग ही घटा दी है। जांच घटाकर आंकड़ाें को काबू में लाने की यह गणित आम आदमी की आंखों का धोखा है। लगातार पांच दिनों से सरकार इसी गणित के सहारे कोरोना पर काबू पाने का काम कर रही है। सोमवार को बिहार में मात्र 72658 लोगों की जांच हुई है, जिसमें 11407 नए मामले आए हैं। जांच के हिसाब से पॉजिटिव आने वाले आंकड़ों की बात करें तो कम नहीं है लेकिन यह आम लोगों के लिए सिर्फ सुनने में राहत की बात होगी।
समझें जांच घटाने की गणित
सरकार लगातार जांच घटाने की गणित पर काम कर रही है। 29 अप्रैल से ही वह इस फंडे पर काम कर रही है। 28 अप्रैल को प्रदेश में 103895 लोगों की जांच कराई गई थी जिसमें 13374 नए मामले आए थे, लेकिन 29 अप्रैल को जांच की संख्या घटाकर 97972 कर दी गई जिसके बाद नए मामले 13089 हो गए। सरकार ने 30 अप्रैल को जांच घटाकर 98169 कर दी लेकिन संक्रमण की रफ्तार इसके बाद भी नहीं घटी। पिछले 24 घंटे में 15853 नए मामले आए। सरकार की जांच कम करने की गणित चलती रही और 1 मई को मात्र 95686 लोगों की जांच कराई गई, जिसमें नए मामलों की संख्या 13789 हो गई। 2 मई को भी इसी फंडे पर काम किया गया और जांच को घटाकर 89393 पर पहुंचा दिया, जिसके बाद नए मामलों की संख्या घटकर 13534 हो गई।
3 मई को मात्र 72658 लोगों की जांच
लगातार टेस्टिंग कम कर संक्रमण के आंकड़ों को काबू में लाने की कवायद करने की कड़ी में सोमवार 3 मई को जांच में बड़ी कमी कर दी गई और इसका बड़ा असर संक्रमण के आंकड़ों में दिख रहा है जो कोराेना पर काबू पाने जैसा दिख रहा है। आंकड़ों को देख ऐसा लग रहा है कि सरकार ने कोरोना पर काबू पा लिया है, लेकिन हकीकत यह है कि 3 मई को प्रदेश में मात्र 72658 लोगों की जांच हुई है और इसमें 11407 नए मामले आए हैं। यह आम आदमी की आंखों का धोखा हो सकता है क्योंकि कोरोना की रफ्तार तो वहीं है। जांच की रफ्तार 26 अप्रैल को भी कम कर 80461 की गई थी लेकिन फिर 27 को 100328 जांच कर दी गई। इसके बाद लगातार पांच दिनों से जांच घटाई जा रही है। CM नीतीश कुमार ने जांच बढ़ाकर संक्रमण पर काबू करने का आदेश दिया था। इसके लिए जांच का टारगेट एक दिन में एक लाख का दिया था लेकिन यह लक्ष्य दिन प्रतिदिन घटता ही जा रहा है जिससे आंकड़ों पर काबू पाने जैसा दिख रहा है।
नहीं घट रहा मौत का आंकड़ा
जांच घटाकर संक्रमण के आंकड़ों को कम ज्यादा किया जा सकता है लेकिन मौत के ग्राफ को नहीं घटाया जा सकता है। मौत का आंकड़ा काबू में नहीं आ रही है। इन पांच दिनों में जब से जांच का आंकड़ा घटाया जा रहा है 430 लोगों की जान जा चुकी है। प्रदेश में 29 अप्रैल को 89 लोगों की मौत हुई थी। 30 अप्रैल को मरने वालों की संख्या 80 हो गई। 1 मई को मौत का आंकड़ा 82 पहुंच गया और 2 अप्रैल को तो रिकॉर्ड ही टूट गया, इस दिन प्रदेश में 151 संक्रमितों की जान चली गई। 3 मई को थोड़ी राहत रही लेकिन प्रदेश में मरने वालों की संख्या 28 रही। मौत का आंकड़ा बहुत कम नहीं हो रहा है, जिसे दिन मौत कम हो रही है उसके दूसरे दिन मौत का रिकॉर्ड तैयार हो रहा है। ऐसे आंकड़ों से राहत महसूस नहीं किया जा सकता है। अप्रैल माह में 989 लोगों की मौत हुई थी लेकिन इस माह मई के 5 दिनों में ही 430 लोगों की जान जा चुकी है। आगे अभी पूरा महीना पड़ा है ऐसे में अंदाजा लगाया जा सकता है कि वायरस किस तरह से दिन प्रतिदिन खतरनाक और जानलेवा होता जा रहा है।
78.2% पहुंचा रिकवरी रेट
प्रदेश का रिकवरी रेट अब 78.2 प्रतिशत पहुंच गया है। 3 मई को कुल 72658 लोगों की जांच में कुल 11407 लोगों की रिपोर्ट पॉजिटिव आई है। प्रदेश में कुल मामलों की संख्या 509047 हो गई है जिसमें ठीक होने वालों की संख्या 398558 है। अब तक प्रदेश में कुल 2821 लोगों की मौत कोरोना से हुई है। रिकवरी रेट भी 78.2% हो गई है।
पटना में 24 घंटे में 2028 नए मामले
सोमवार को 24 घंटे में प्रदेश में 11407 नए मामले आए हैं। इसमें सबसे अधिक पटना में 2028 नए मामले आए हैं। वैशाली में 1035, अरवल में 211, औरंगाबाद में 356, बेगूसराय में 510, गया में 662, गोपालगंज में 294, मुजफ्फरपुर में 653, नालंदा में 346, पूर्णिया में 286, सहरसा में 499, समस्तीपुर में 290, सारण में 361 और सुपौल में 297 नए मामले आए हैं। इसके साथ ही 2 दर्जन जिले ऐसे हैं, जहां 100 से 200 के बीच नए मामले 24 घंटे में आए हैं। प्रदेश के अलग अलग जिलों में बाहर से आने वाले कुल 26 लोगो की रिपोर्ट पॉजिटिव आई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva awa_Deva hin_Deva awa_Deva zho_Hant eng_Latn